KIRJALLINEN KYSYMYS E-1026/02 esittäjä(t): Klaus-Heiner Lehne (PPE-DE) komissiolle. Paikallisista ympäristömääräyksistä johtuva syrjintä neljässä Ruotsin kaupungissa.



Virallinen lehti nro 222 E , 18/09/2003 s. 0001 - 0002



KIRJALLINEN KYSYMYS E-1026/02 esittäjä(t): Klaus-Heiner Lehne (PPE-DE) komissiolle (15. huhtikuuta 2002) Aihe: Paikallisista ympäristömääräyksistä johtuva syrjintä neljässä Ruotsin kaupungissa Tämän vuoden tammikuun 1. päivänä neljässä Ruotsin kaupungissa Tukholmassa, Malmössa, Göteborgissa ja Lundissa astui voimaan uusi ympäristömääräys. Määräys koskee dieselmoottorilla käyviä kuorma-autoja, joiden sallittu enimmäispaino on 3,5 tonnia, ja se ulottuu myös ulkomaisiin ajoneuvoihin. Ajoneuvot, joissa on eurooppalaisten standardien mukainen moottori, eivät täytä näitä uusia ympäristömääräyksiä. Näin ollen niillä saa liikennöidä kyseisissä Ruotsin kaupungeissa vain rajoitetusti. Liikenteenharjoittaja on velvollinen asentamaan ajoneuvoihin suodattimet, joita on saatavilla vain Ruotsissa. Ajoneuvoihin, joihin tällainen suodatin on asennettu, ei kuitenkaan enää voi tankata tavallista dieselpolttoainetta. Käytännössä tämä johtaa siihen, että kyseisissä kaupungeissa voivat liikennöidä vain paikalliset turistibussit ja kuljetusliikkeet. Katsooko Euroopan komissio, että määräykset ovat yhteisön lainsäädännön, etenkin perusvapauksien, vastaisia? Miten komissio aikoo reagoida, jos se katsoo, että määräykset ovat yhteisön lainsäädännön vastaisia? Frits Bolkesteinin komission puolesta antamatäydentävä vastaus (11. joulukuuta 2002) Arvoisan parlamentin jäsenen kysymyksen seurauksena komissio lähetti Ruotsin viranomaisille hallinnollisen kirjeen, jossa se pyysi asiasta yksityiskohtaisempaa tietoa. Ruotsin viranomaiset ovat hiljattain vastanneet komission kirjeeseen ja esitelleet uuden ympäristölainsäädäntönsä. Tukholman, Göteborgin, Malmön ja Lundin kuntien vahvistamien uusien ruotsalaisten määräysten mukaan raskaat ajoneuvot (bruttopaino yli 3,5 tonnia), jotka on varustettu dieselmoottorilla ja jotka ovat yli kahdeksan vuotta vanhoja, eivät saa liikennöidä näiden kaupunkien erityisillä ympäristöalueilla. Kyseisiin ajoneuvoihin voidaan kuitenkin soveltaa poikkeusta, jos - niiden päästöt ovat erityisen vähäiset, - ne on varustettu hyväksytyllä jälkikäsittelylaitteella (vaikka niissä on erityinen korirakenne) tai - moottoria on asianmukaisesti muunnettu. Ruotsin viranomaisten mukaan määräykset ovat neutraalit siinä mielessä, että niissä ei edellytetä minkään tietyn teknisen menettelyn tai laitteen käyttöä. Käytettävän dieselöljytyypin suhteen ei ole mitään vaatimuksia. Määräysten tavoitteeksi on ilmoitettu ihmisten terveyden suojelu ja ympäristöolosuhteiden parantaminen erityisesti herkillä ja tiheään asutuilla alueilla. Lisäksi Ruotsin viranomaiset katsovat, että määräykset ovat tärkeitä toimenpiteitä neuvoston direktiivin 1999/30/EY(1) täytäntöön panemiseksi ja että ne tehostavat tiettyjen sellaisten moottorien käytön vaikutusta, joille on annettu tyyppihyväksyntä neuvoston direktiivin 88/77/ETY(2) (muutettu direktiivillä 1999/96/EY)(3) mukaisesti. Komission asiasta vastaavat yksiköt tarkastelevat parhaillaan Ruotsin viranomaisten vastausta. Jos meneillään olevan arvioinnin johtopäätöksenä on, että yhteisön oikeutta on rikottu, komissio luonnollisesti toteuttaa asianmukaiset toimenpiteet. (1) Neuvoston direktiivi 1999/30/EY, annettu 22 päivänä huhtikuuta 1999, ilmassa olevien rikkidioksidin, typpidioksidin ja typen oksidien, hiukkasten ja lyijyn pitoisuuksien raja-arvoista, EYVL L 163, 29.6.1999. (2) Neuvoston direktiivi 88/77/ETY, annettu 3 päivänä joulukuuta 1987, ajoneuvojen dieselmoottoreiden ilman pilaantumista aiheuttavien kaasupäästöjen vähentämistä koskevan jäsenvaltioiden lainsäädännön lähentämisestä, EYVL L 36, 9.2.1988. (3) Euroopan parlamentin ja neuvoston direktiivi 1999/96/EY, annettu 13 päivänä joulukuuta 1999, ajoneuvojen puristussytytysmoottoreiden kaasumaisten ja hiukkasmaisten päästöjen sekä ajoneuvoissa käytettävien maa- tai nestekaasulla toimivien ottomoottoreiden kaasupäästöjen torjumiseksi toteutettavista toimenpiteistä annetun jäsenvaltioiden lainsäädännön lähentämisestä ja neuvoston direktiivin 88/77/ETY muuttamisesta, EYVL L 44, 16.2.2000.